Keld Albrechtsen (EL), 2003-10-30:
Må jeg allerførst have lov til at ønske fru Tove Videbæk tillykke med det nye partinavn.
Jeg skal i hvert fald gøre, hvad jeg kan for at huske at bruge det i de kommende debatter.
Jeg vil også gerne sige tak til Socialdemokratiet og SF for støtten til forslaget.
Socialdemokratiet og Enhedslisten har jo et fælles, principielt udgangspunkt i denne sag, nemlig at vi må prioritere hensynet til boligforsyningen for befolkningen højst i en situation, hvor der er boligmangel, og at vi også skal gøre alt, hvad vi kan, for at skattegrundlaget i de berørte kommuner ikke bliver undermineret. Der er jo et stykke vej fra de tre partier tilsammen til flertallet i Folketingssalen, men vi arbejder i hvert fald fra Enhedslistens side ud fra, at vi gerne vil undersøge, om der kan etableres et flertal for i hvert fald en delvis gennemførelse af forslaget.
Vi forstod i hvert fald fra Venstres side, at der var et ønske om at indføre
kommunalt selvstyre på dette område, og det er jo under alle omstændigheder altid en smuk tanke med kommunalt selvstyre, selv om jeg ikke kan lide den betegnelse, hr. Oppfeldt bruger om kommunalbestyrelserne.
Han kaldte dem smagsdommerbestyrelser, og det synes jeg ikke hr. Oppfeldt skal gøre, for det er ikke pænt over for kommunalbestyrelserne.
Jeg ved godt, at der måske kan peges på et par kommunalbestyrelser, hvor en sådan sprogbrug kunne komme i betragtning - det vil jeg da ikke helt udelukke - men at bruge den generelt om kommunalbestyrelserne vil jeg opfordre hr. Flemming Oppfeldt til at være forsigtig med. Hvis hr. Oppfeldt og regeringen vil være med til det, synes jeg, vi skal få klarlagt, om ikke vi kunne blive enige om at sikre den kommunale mulighed for at tage stilling til, om man ønsker bopælspligten gennemført og håndhævet.
Det er det sidste ord håndhævet, der er afgørende, for jeg har forstået den juridiske situation sådan - men det kan ministeren selvfølgelig svare på, og det kan vi også få afklaret i udvalget - at man kan godt skrive alle mulige ting i en lokalplan om, at der skal være bopælspligt og mange andre ting, og at huset skal være grønt osv., som nogle var inde på. Men den, der køber en lejlighed i et nybygget hus, behøver ikke at overholde nogen bopælspligt, uanset om det står i nok så mange lokalplaner og kommuneplaner og byrådsbeslutninger osv., og hvad hjælper det så, at man godt kan vedtage en lokalplan, hvor det står?
Jeg har forstået det sådan, at det kan kommunen godt gøre, men det kan bare ikke håndhæves.
Det vil sige, at den virksomhed, som bygger et boligkompleks, skal selvfølgelig over for kommunalbestyrelsen hævde, at de vil sælge boligerne med bopælspligt, men da alle køberne er fuldt informeret om, at i realiteten gælder bopælspligten ikke, så er det jo ligegyldigt.
Sådan har jeg forstået juraen, men det er jo indviklede sagen, så vi må have ministeren til at forsyne udvalget med de nødvendige svar.
Når svarene foreligger, og hvis det viser sig, at den fortolkning af lovgivningen, som jeg har givet udtryk for her, er rigtig, går jeg ud fra, at de partier, som har sagt, at de ikke umiddelbart kan støtte lovforslaget og måske ikke ønsker at gå så langt som Socialdemokratiet, SF og Enhedslisten, men dog i det mindste ønsker at håndhæve det kommunale selvstyre og give kommunerne reel mulighed for at tage stilling til, om de vil håndhæve bopælspligten eller ej, vil være med til at sikre, at det ikke alene er på papiret, kommunerne kan gøre det, men også i praksis og hele vejen igennem, altså også når boligen er blevet solgt til den første ejer.
Det undrer lidt, at hr. Flemming Oppfeldt ikke umiddelbart kan give tilsagn om at indføre kommunalt selvstyre.
Det kan undre, men det kan selvfølgelig være, at hr. Flemming Oppfeldt ikke har været opmærksom på de problemer og derfor endnu ikke har haft mulighed for at drøfte dem i sin folketingsgruppe og med sin ordfører.
Hvis det er tilfældet, skal han da være undskyldt.
Så vil jeg bare sige - og det er også til hr. Oppfeldt - at i bemærkningerne til forslaget understreges det, at dispensationer skal gives af kommunalbestyrelsen.
Der er altså heller ikke her tale om noget indgreb i det kommunale selvstyre.
Dispensationer skal gives af kommunalbestyrelsen, og der skal være tale om beboelse til gæstelærere ved universiteter eller lignende.
Hr. Oppfeldt var selv inde på universiteter og sådan noget, men personer, der er under behandling på bl.a. Rigshospitalet, er også nævnt, og det er rigtigt, at der også er nævnt ministre og folketingsmedlemmer.
Kommunalbestyrelsen har beføjelsen, så ud fra hr. Flemming Oppfeldts egne principper og idealer synes jeg egentlig, det i længden må være meget svært for ham at stritte imod forslaget, i hvert fald hvis det bliver udformet, som hr. Villy Søvndal foreslog.
Jeg mener, vi skal undersøge det og få udarbejdet et sådant ændringsforslag, hvor der står »kan«, i udvalget.
Dermed understreges det kommunale selvstyre, og det vil løse det juridiske problem, hvis jeg har ret i, at det eksisterer.